Pat Metheny

Biografi

Metheny vokste opp i en svært musikalsk familie, hvor begge foreldrene var dyktige amatørmusikere. Som åtteåring begynte han å spille trompet som sin bror Mike, men skiftet til gitar fire år senere etter å ha hørt The Beatles for første gang. Allerede som 15-åring spilte han med de beste jazzmusikerne i Kansas City og i en alder av 18 ble han gitarlærer ved University of Florida. Det store gjennombruddet kom i 1974 da han ble medlem i den amerikanske vibrafonisten Gary Burtons kvartett.
Gjennom samarbeidet med Burton vokste den markante og særegne spillestilen fram. Metheny har en svært livgivende frasering på gitaren kombinert med et tydelig rytmisk fundament og harmonisk kreativitet. Han har fra slutten av 70-årene og fram til i dag fremstått som innovatør både utstyrsteknisk og musikalsk, og regnes som en av de fremste brobyggerne mellom jazz og andre sjangre.
Det var også gjennom Burton han møtte Manfred Eicher, mannen bak plateselskapet ECM, som senere skulle stå bak alle Methenys utgivelser fra debuten i 1975 til 1984. Det tyske plateselskapet er kjent for sin sofistikerte, klangrike lydproduksjon, og kom til å ha mye å si for utviklingen av Pat Metheny Group sin sound i siste halvdel av 70-årene. ECM-samarbeidet avstedkom også flere norgesbesøk for Metheny, i og med den norske lydteknikeren Jan Erik Kongshaug og hans Rainbow studios sentrale rolle i ECM. Etter bruddet med ECM, har han gitt ut plater på ulike amerikanske selskaper (blant andre Geffen og Warner Bros., og de senere år Nonesuch).
De viktigste musikalske forbildene er gitaristene Wes Montgomery og Jim Hall, i tillegg til noen av de største navnene i jazzhistorien; Charlie Parker, Miles Davis og John Coltrane.
Methenys spillestil er tydelig preget av bopens idealer. Særlig typiske er de kromatiske og pentatone vendingene. Et annet kjennetegn er hans bruk av gitarsynthesizer (en analog Roland Blue Box GR-300 gitarsynthesizer produsert i 1979), og et arsenal av mer eller mindre kjente akustiske gitarer, deriblant en 42-strengers picassogitar, sitar-gitar, baryton-gitar og vanlige 6-strengers gitarer med stålstrenger (The Manzer) og nylonstrenger (CLassical), alle laget av den kanadiske gitarbyggeren Linda Manzer. Det er imidlertid den elektriske jazzgitaren han bruker aller mest. Frem til tidlig på 90-tallet var dette en Gibson ES-175, deretter hans egen signaturmodell av merket Ibanez (PM 120).

Metheny i Norge

Pat Metheny er 1/4 norsk. Hans morfar Bjørn Hansen emigrerte til Missouri fra Mandal sent på 1800-tallet. I tillegg til det nevnte ECM-samarbeidet har han også spilt med norske musikere som Arild Andersen  og Silje Nergaard. 
Metheny var i Molde allerede som 20-åring i 1974. Metheny spilte på Kongsberg Jazzfestival i 1996 med Kenny Garrett, Nat Reeves og Jeff 'Tain' Watts. 
Under Moldejazz i 2001 var Metheny  Artist in residence med seks konserter og ulike norske artister. Åpningskonserten var med Trondheim Jazzorkester under ledelse av arrangør og pianist Erlend Skomsvoll. På festivalen fikk han også prøve seg på en besetning han kjenner godt, trioformatet – gitar, bass og trommer – sammen med Arild Andersen og Paal Nilssen-Love. Ellers spilte han med Jan Gunnar Hoff Group, Silje Nergaard, Håkon Kornstad trio og Charlie Haden. 
Pat Metheny Group holdt konserter i Stavanger og Oslo 5. og 6. mai 2002, samt i Oslo 15. mai 2005. I februar 2010 var han i Oslo med prosjektet "Orchestrion".